b'\n_START_ARTICLE_\nKingston, Jamajka\n_START_SECTION_\nZgodovina\n_START_PARAGRAPH_\nMesto so ustanovili 22. julija 1692 kot naselje za begunce in pre\xc5\xbeivele od potresa, ki je tega leta opusto\xc5\xa1il Port Royal. Pred potresom je bil Kingston le poljedelsko naselje. Pre\xc5\xbeiveli od potresa so ob obali zgradili begunsko tabori\xc5\xa1\xc4\x8de. Zaradi bolezni, ki so jih prena\xc5\xa1ali komarji, je umrlo pribli\xc5\xbeno 2000 ljudi. Najprej so begunci \xc5\xbeiveli v \xc5\xa1otorih na Hog Crawle. Mesto se ni za\xc4\x8delo \xc5\xa1iriti vse do nadaljnjega uni\xc4\x8denja Port Royala leta 1703. Geodet John Goffe je izdelal na\xc4\x8drt mesta na podlagi mre\xc5\xbee ulic, ki so omejevale mesto na severu, vzhodu, zahodu in pristani\xc5\xa1\xc4\x8de. Do leta 1716 je postalo najve\xc4\x8dje mesto in trgovsko sredi\xc5\xa1\xc4\x8de na Jamajki. Vlada je prodala zemljo ljudem z uredbo da je ne smejo kupiti ve\xc4\x8d kot so jo imeli v Port Royalu in da ima dostop do morja. Postopoma so bogati trgovci za\xc4\x8deli prestavljati svoja bivali\xc5\xa1\xc4\x8da iz poslovnih poslopij na zemlji\xc5\xa1\xc4\x8da posestev na severu v ravnice Liguanea._NEWLINE_Prvo brezpla\xc4\x8dno Wormerjevo de\xc5\xa1ko \xc5\xa1olo so ustanovili leta 1729. Na ulici Harbour Street so postavili prvo gledali\xc5\xa1\xc4\x8de, leta 1774 pa so ga prestavili na North Parade. Obe gledali\xc5\xa1\xc4\x8di \xc5\xa1e danes stojita. Leta 1755 se je guverner Charles Knowles odlo\xc4\x8dil prestaviti vladne pisarne iz Spanish Towna v Kingston. Nekateri so menili da je bilo za Skup\xc5\xa1\xc4\x8dino to neprimerno mesto v bli\xc5\xbeini moralne zmede Kingstona, tako da je naslednji guverner sir Henry Moore ta zakon razveljavil. Do leta 1780 je \xc5\xa1tevilo prebivalcev naraslo na 11.000 in trgovci so za\xc4\x8deli pritiskati da bi upravno sredi\xc5\xa1\xc4\x8de prestavili iz Spanish Towna, ki ga je do tedaj zasen\xc4\x8dila trgovska dejavnost Kingstona._NEWLINE_Kingston je postal glavno mesto leta 1872 in je funkcijo prevzel od Spanish Towna.'